b'\n_START_ARTICLE_\nLinijski putni\xc4\x8dki zrakoplov\n_START_PARAGRAPH_\nLinijski putni\xc4\x8dki zrakoplov (komercijalni transportni zrakoplov) je veliki avion prvenstveno namijenjen komercijalnom prijevozu putnika i tereta. U pravilu ga koriste avioprijevoznici. Definicija linijskog putni\xc4\x8dkog aviona razli\xc4\x8dita je od zemlje do zemlje, ali ona naj\xc4\x8de\xc5\xa1\xc4\x87e ozna\xc4\x8dava prazni avion s te\xc5\xbeinom iznad 22.680 kilograma, s dva ili vi\xc5\xa1e motora.\n_START_SECTION_\nPovijest\n_START_PARAGRAPH_\nAko je linijski putni\xc4\x8dki avion po definiciji namijenjen za prijevoz vi\xc5\xa1e putnika u komercijalne svrhe, onda se ruski Sikorsky Ilya Muromets mo\xc5\xbee ozna\xc4\x8diti kao prvi putni\xc4\x8dki zrakoplov. Ilya Muromets je bio luksuzni zrakoplov sa zasebnim putni\xc4\x8dkim salonom, udobnim sjedalima ispletenim od pru\xc4\x87a, imao je spava\xc4\x87u sobu, dnevni boravak, kupatilo, grijanje i elektri\xc4\x8dnu rasvjetu. Prvi let bio je 10. prosinca 1913. a promotivni let sa \xc5\xa1esnaest putnika je bio 25. velja\xc4\x8de 1914. godine._NEWLINE_Sljede\xc4\x87i putni\xc4\x8dki avion bio je Farman F.60 Goliath iz 1919. s 14 sjedala. Izra\xc4\x91eno je oko 60 aviona a 1923. naslijedio ga je manje uspje\xc5\xa1ni \xc4\x8detvero-motorni Farman F.121 Jabiru._NEWLINE_Jedan od va\xc5\xbenijih putni\xc4\x8dkih aviona tog doba bio je Ford Trimotor. S dva motora ugra\xc4\x91ena na krilima i jednim u nosu mogao je prevesti do osam putnika. Izra\xc4\x91ivan je od 1925. do 1933. Bio je kori\xc5\xa1ten od strane prethodnika TWA i ostalih aviotvrtki tog doba dugo nakon prestanka njegove proizvodnje. 1932. je poletio Douglas DC-2 koji je mogao ponijeti 14 putnika a ve\xc4\x87 1935. polije\xc4\x87e sna\xc5\xbeniji i br\xc5\xbei Douglas DC-3 s 21 do 32 sjedala._NEWLINE_Prvi mlazni putni\xc4\x8dki avion pojavio se neposredno nakon Drugog svjetskog rata. Mlazni motori su se ugra\xc4\x91ivali umjesto klipnih na avione kao \xc5\xa1to su Avro Lancastrian i Vickers VC.1 Viking koji u travnju 1948. postaje prvi putni\xc4\x8dkih zrakoplov s mlaznim motorima. Prvi novoizra\xc4\x91eni mlazni putni\xc4\x8dki avioni bili su de Havilland Comet (UK) koji je u\xc5\xa1ao u proizvodnju i kori\xc5\xa1tenje te Avro Jetliner (Kanada) koji je ostao na prototipu.\n_START_SECTION_\n\xc5\xa0irokotrupni putni\xc4\x8dki zrakoplovi\n_START_PARAGRAPH_\n\xc5\xa0irokotrupni zrakoplovi su najve\xc4\x87i putni\xc4\x8dki linijski mlazni avioni. Karakterizira ih dva prolaza koja se prote\xc5\xbeu kroz putni\xc4\x8dku kabinu izme\xc4\x91u sjedala. Promjer trupa ovih aviona je tipi\xc4\x8dno izme\xc4\x91u 5 i 6 metara, pa i vi\xc5\xa1e. Poznatiji zrakoplovi iz ove kategorije su: Boeing 747, Boeing 767, Boeing 777, Boeing 787, Airbus A300/A310, Airbus A330, Airbus A340, Airbus A380, Lockheed L-1011 TriStar, McDonnell Douglas DC-10, McDonnell Douglas MD-11, Ilju\xc5\xa1in Il-86 i Ilju\xc5\xa1in Il-96._NEWLINE_Ovi zrakoplovi uglavnom se koriste na dugolinijskim letovima, izme\xc4\x91u prometnih \xc4\x8dvori\xc5\xa1ta i s puno putnika. Sljede\xc4\x87a generacija \xc5\xa1irokotrupnih aviona uklju\xc4\x8duje i Airbus A350.\n_START_SECTION_\nUskotrupni putni\xc4\x8dki zrakoplovi\n_START_PARAGRAPH_\nUskotrupni zrakoplovi su manji avioni s u\xc5\xbeim trupom i jednim prolazom izme\xc4\x91u sjedala putni\xc4\x8dke kabine. Promjer trupa im je izme\xc4\x91u tri i \xc4\x8detiri metra. Aviotvrtke koriste ove avione za letove srednjeg doleta i s manje putnika._NEWLINE_Poznatiji zrakoplovi iz ove kategorije su: Boeing 717, 737, 757, McDonnell Douglas DC-9 i MD-80/MD-90 serija, Airbus A320 serija, Tupoljev Tu-204, Tu-214, Embraer E-Jets 190 and Tu-334. Stariji zrakoplovi: Boeing 707, 727, Douglas DC-8, Fokker F70/F100, VC10, mlazni Tupoljev i Jakovljev avioni.\n_START_SECTION_\nRegionalni putni\xc4\x8dki zrakoplovi\n_START_PARAGRAPH_\nRegionalni putni\xc4\x8dki zrakoplovi imaju do 100 sjedala, a pokre\xc4\x87u ih turbo-fen ili turbo-prop mlazni motori. I putnici ovih aviona o\xc4\x8dekuju uslugu posade kao i na velikim putni\xc4\x8dkim avionima. Ve\xc4\x87ina ih je opremljena toaletima i "kuhinjama", a prate\xc4\x87e zrakoplovno osoblje brine se za udobnost putnika._NEWLINE_Poznatiji zrakoplovi iz ove kategorije su: Embraer ERJ, Bombardier CRJ serija, Dash-8 Q serija, ATR 42/72 i Saab 340/2000. Zrakoplovne tvrtke i njihovi partneri koriste ove avione za kratke letove izme\xc4\x91u manjih prometnih \xc4\x8dvori\xc5\xa1ta, odnosno prijevoz putnika na ve\xc4\x87e zra\xc4\x8dne luke radi nastavka putovanja s ve\xc4\x87im zrakoplovima.\n_START_SECTION_\nManji putni\xc4\x8dki zrakoplovi\n_START_PARAGRAPH_\nU ovu kategoriju ulaze avioni do 19 putni\xc4\x8dkih sjedala. Koji zrakoplovi ulaze u ovu klasu ovisi o lokalnim i nacionalnim propisima te se negdje ne ozna\xc4\x8duju kao linijski putni\xc4\x8dki avioni. Ova klasa zrakoplova obi\xc4\x8dno ne uklju\xc4\x8duje pogodnosti kao \xc5\xa1to su toaleti i "kuhinja" i nemaju prate\xc4\x87e kabinsko osoblje._NEWLINE_Poznatiji zrakoplovi iz ove kategorije su: Fairchild Metro, Jetstream 31/41 i Embraer EMB 110.'